ชวนวิ่งการกุศล Run for Farmer ตั้งมูลนิธิฯ ช่วยเหลือเกษตรกรไทย
ภายใต้สโลแกน 2 F = 1 Sเมื่อวันที่ 13 ก.พ.63 ผู้สื่อข่าวรายงานว่า เมื่อเร็วๆนี้ น.ส.ดุจเดือน ศศะนาวิน อดีตรองปลัดกระทรวงเกษตรและสหกรณ์ เป็นประธานแถลงข่าวการจัดกิจกรรมวิ่งการกุศล Run for Farmer โดยมี ดร.จรรยา มณีโชติ นายกสมาคมวิทยาการวัชพืชแห่งประเทศไทย พร้อมด้วย นายราเชนทร์ สุขหวานอารมณ์ ประธานวิสาหกิจชุมชนผู้ผลิตมะม่วงส่งออก อ.บางแพ จ.ราชบุรี นายปราโมทย์ ทะนุพันธ์ เกษตรกรผู้ปลูกข้าวภาคอีสาน นายวีรชัย ประทักษ์วิริยะ ตัวแทนผู้ส่งออกผักและผลไม้ และ นายยุทธพงษ์ กอบกาญจนา ตัวแทนกลุ่มเกษตรกรอินทรีย์ จ.สุพรรณบุรี ร่วมแถลงข่าว ณ สมาคมวิทยาการวัชพืชแห่งประเทศไทย กรมวิชาการเกษตร กทม.โดย น.ส.ดุจเดือน กล่าวว่า การจัดกิจกรรมวิ่งการกุศล Run for Farmer ขึ้นเพื่อหารายได้สมทบทุนจัดตั้ง มูลนิธิเกษตรกรเข้มแข็ง โดยมูลนิธินี้จะมีบทบาทเป็นศูนย์กลางข้อมูลข่าวสารในเรื่องการทำการเกษตร เพื่อผลิตอาหารปลอดภัยได้มาตรฐาน และสามารถสร้างความมั่นคงทางอาหารให้แก่ประชากรโลก โดยเป็นมิตรกับสิ่งแวดล้อม พร้อมส่งเสริมการสร้างต้นแบบของชุมชนเกษตรกรเข้มแข็ง ซึ่งเน้นส่งเสริมให้เกษตรกรสูงวัย ได้นำประสบการณ์ของตนมาปรับใช้กับเทคโนโลยีเกษตรสมัยใหม่ เพื่อให้เหมาะสมกับระบบการผลิตของชุมชน เพื่อให้เกษตรกรผู้สูงวัยเหล่านี้ ได้อยู่ร่วมกับชุมชนอย่างมีคุณค่า และเป็นชุมชนเกษตรที่มีการพัฒนาอย่างยั่งยืน รวมทั้งส่งเสริมการสร้างเครือข่ายเกษตรกรในการผลิตสินค้าเกษตรที่ได้มาตรฐานเป็นที่ยอมรับ และเป็นที่ต้องการของตลาดทั้งภายใน และภายนอกประเทศด้าน ดร.จรรยา กล่าวว่า การจัดกิจกรรมครั้งนี้ สมาคมฯต้องการจัดหารายได้เพื่อเป็นทุนในการจัดตั้ง มูลนิธิเกษตรกรเข้มแข็ง เพื่อเป็นองค์กรที่เป็นตัวแทนของเกษตรกรอย่างแท้จริง โดยมีสโลแกน 2 F = 1 S คือ Food Safety ความปลอดภัยทางอาหาร Food Security ความมั่นคงทางอาหาร และSustainability ความยั่งยืน กล่าวคือ การผลิตที่ปลอดภัย ได้มาตรฐาน นำไปสู่ความยั่งยืน ซึ่งมูลนิธิฯดูแลเกษตรกรครอบคลุม ทั้งการทำเกษตรแบบอินทรีย์ และใช้สารเคมีทางการเกษตร พร้อมทั้งเสริมสร้างองค์ความรู้ให้กับเกษตรกรตั้งแต่ต้นน้ำ กลางน้ำ และปลายน้ำดร.จรรยากล่าวอีกว่า กิจกรรมดังกล่าวนอกจากต้องการจัดหารายได้ ยังเป็นการส่งเสริมเกษตรกร และประชาชนที่ร่วมกิจกรรมมีสุขภาพที่แข็งแรง เพราะสุขภาพที่ดีจะส่งผลให้การทำงานทุกเรื่องๆ นำไปสู่ผลสำเร็จ ทั้งนี้กิจกรรมวิ่งการกุศล Run for Farmer กำหนดจัดขึ้นวันที่ 15 มี.ค.63 ณ อ่างเก็บน้ำบางพระ จ.ชลบุรี จึงขอเชิญชวนผู้บริโภคสินค้าเกษตรและประชาชนทั่วไป เป็นส่วนหนึ่งในการสนับสนุนหารายได้จัดตั้ง มูลนิธิเกษตรกรเข้มแข็ง เพื่อช่วยเหลือเกษตรกรให้สามารถลืมตาอ้าปาก รวมทั้งใช้ชีวิตอย่างปลอดภัย มีมาตรฐาน และสร้างอาชีพเกษตรให้มีความยั่งยืน โดยสามารถลงทะเบียนเข้าร่วมกิจกรรมได้ที่ www.runlah.com ซึ่งกิจกรรมวิ่งแบ่งออกเป็น 2 ประเภท คือ ประเภท Fun Run 5 km และประเภท Mini Marathon 10.5 km และผู้เข้าร่วมกิจกรรมวิ่งจะได้รับเสื้อและเหรียญที่ระลึกด้วยขณะที่ นายยุทธพงษ์ กล่าวว่า ถือว่าเป็นนิมิตรหมายที่ดี ในการจัดกิจกรรมวิ่งการกุศล เพื่อหารายได้ตั้ง มูลนิธิเกษตรกรเข้มแข็ง ครั้งนี้ เพื่อเป็นหน่วยงานในการดูแลเกษตรกร และเป็นสื่อกลางในการรับฟังปัญหาของพี่น้องเกษตรกร นำไปถ่ายทอดยังหน่วยงานที่รับผิดชอบของภาครัฐ สามารถให้การช่วยเหลือได้อย่างตรงจุด รวมทั้งร่วมแลกเปลี่ยนความคิดเห็น เพื่อนำไปสู่การแก้ไขปัญหาของพี่น้องเกษตรกรอย่างยั่งยืนในอนาคต
สมาคมวิทยาการวัชพืชแห่งประเทศไทย จัดวิ่ง Run for Farmer เพื่อเกษตรกรไทย ตั้ง มูลนิธิเกษตรกรเข้มแข็ง องค์กรช่วยเหลือเกษตรกรอย่างแท้จริง พร้อมสร้างอาชีพเกษตรที่ยั่งยืน 
วิ่ง,วิ่งการกุศล,Run for Farmer,เกษตรกรไทย,ช่วยเหลือเกษตรกร,ข่าวทั่วไป